ไฟแนนซ์ทูเดย์
วันนี้ 12 พ.ค. 2554 พ.ร.บ.กองทุนการออมแห่งชาติ พ.ศ. 2554 จะมีผลบังคับใช้แล้ว
11 ส.ค. 2554

วันนี้ 12 พ.ค. 2554 พ.ร.บ.กองทุนการออมแห่งชาติ พ.ศ. 2554 จะมีผลบังคับใช้แล้ว 
เพราะได้มีการประกาศกฎหมายในราชกิจจานุเบกษาแล้วตั้งแต่เมื่อวานนี้ 
สาระสำคัญของกฎหมายฉบับนี้ ก็เพื่อให้ประชาชนผู้ใช้แรงงานทั้งหลาย โดยเฉพาะแรงงานนอกระบบที่ไม่มีสวัสดิการอะไรเลย มีสิทธิเข้าเป็นสมาชิกกองทุน 
คุณสมบัติผู้ที่จะเข้าสู่กองทุนนี้ ตามกฎหมายระบุว่า ต้องเป็นบุคคลสัญชาติไทยซึ่งบรรลุนิติภาวะแล้ว แต่ไม่เกิน 60 ปีบริบูรณ์ ไม่เป็นสมาชิกกองทุนบำเหน็จบำนาญข้าราชการ กองทุนประกันสังคม กองทุนสำรองเลี้ยงชีพ โดยแสดงความจำนงพร้อมจ่ายเงินสะสมเข้ากองทุนไม่น้อยกว่าเดือนละ 50 บาท 




จากนี้ไปกระทรวงการคลังจะต้องไปประกาศกฎกระทรวง กำหนดรายละเอียดภายใต้กรอบกฎหมายนี้ออกมามีผลบังคับใช้ ส่วนรายละเอียดเป็นอย่างไร ติดตามในโพสต์ทูเดย์ จะไปสอบถามผู้เกี่ยวข้องมาให้ทราบโดยละเอียดอีกครั้ง
...จะเชื่อใครดีระหว่าง เสี่ยจิ๋ว อภิศักดิ์ ตันติวรวงศ์ กรรมการผู้จัดการใหญ่ ธนาคารกรุงไทย กับ วรวุฒิ นิสภกุลธร รองประธานเจ้าหน้าที่บริหาร สายงานธุรกิจบัตรเครดิต บริษัท บัตรกรุงไทย 
เสียจิ๋วบอกว่างานรีไฟแนนซ์หนี้บัตรเครดิตที่กระทรวงการคลังมอบหมายมาให้ให้คิดดอกเบี้ย 10% ธนาคารก็ยังได้กำไร แต่คุณพี่วรวุฒิบอกว่า โครงการนี้จะมีผลกระทบต่อกำไรและรายได้จากดอกเบี้ยของเคทีซีแน่นอน
ช.ชดา ไม่อยากจะเชื่อเลยว่าธนาคารแม่ กับบริษัทลูก เขาจะมองกันไปคนละทางเลย 
...ก่อนจากกันวันนี้ ทอดตามองไปทั้ง ครม.ก็ยังเห็นแต่ กรณ์ จาติกวณิช รมว.คลัง ยังขยันทำงานอย่างเสมอต้นเสมอปลาย ในขณะที่ รมต.กระทรวงเศรษฐกิจอื่นๆ ต้องประกาศหาคนหายกันเลยทีเดียว